b'\n_START_ARTICLE_\nKatal\n_START_PARAGRAPH_\nKatal (tunnus: kat) on katalyyttisen aktiivisuuden mittayksikk\xc3\xb6 SI-j\xc3\xa4rjestelm\xc3\xa4ss\xc3\xa4. Se kuuluu johdannaisyksikk\xc3\xb6ihin, ja yksi katal on sama kuin yksi mooli sekunnissa (1 kat = 1 mol/s).\n_START_SECTION_\nMerkitys\n_START_PARAGRAPH_\nSuureena katalyyttinen aktiivisuus ilmaisee katalyytin vaikutuksen kemiallisen reaktion nopeuteen. _NEWLINE_Koska katalyytin aikaansaama reaktionopeus on suoraan verrannollinen katalalyytin m\xc3\xa4\xc3\xa4r\xc3\xa4\xc3\xa4n, voidaan katalia samalla k\xc3\xa4ytt\xc3\xa4\xc3\xa4 my\xc3\xb6s katalyytin m\xc3\xa4\xc3\xa4r\xc3\xa4n yksikk\xc3\xb6n\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n varsinkin mitattaessa entsyymej\xc3\xa4. Yksi katal entsyymi\xc3\xa4, joka nopeuttaa tietyn yhdisteen muodostumista kemiallisessa reaktiossa, on t\xc3\xa4ten m\xc3\xa4\xc3\xa4r\xc3\xa4, joka saa aikaan sen, ett\xc3\xa4 kyseist\xc3\xa4 yhdistett\xc3\xa4 syntyy yksi mooli sekunnissa. Esimerkiksi yksi katal trypsiini\xc3\xa4 on se m\xc3\xa4\xc3\xa4r\xc3\xa4 trypsiini\xc3\xa4, joka hajottaa sekunnissa peptidisidokset yhdess\xc3\xa4 moolissa peptidej\xc3\xa4 annetuissa olosuhteissa._NEWLINE_Yleinen paino- ja mittakonferenssi ja muut kansainv\xc3\xa4liset j\xc3\xa4rjest\xc3\xb6t suosittelevat katalin k\xc3\xa4ytt\xc3\xb6\xc3\xa4 katalyyttisen aktiivisuuden yksikk\xc3\xb6n\xc3\xa4 varsinkin entsyymien ja kliinisen kemian yhteyksiss\xc3\xa4. Aikaisemmin sen ohella oli yleisess\xc3\xa4 k\xc3\xa4yt\xc3\xb6ss\xc3\xa4 SI-j\xc3\xa4rjestelm\xc3\xa4\xc3\xa4n kuulumaton "entsyymiyksikk\xc3\xb6" ja joka vastasi yht\xc3\xa4 mikromoolia minuutissa. Muitakin yksik\xc3\xb6it\xc3\xa4 on ollut paikallisessa k\xc3\xa4yt\xc3\xb6ss\xc3\xa4. Vaikka konferenssi oli periaatteessa sit\xc3\xa4 mielt\xc3\xa4, ett\xc3\xa4 johdannaisyksik\xc3\xb6ille ei en\xc3\xa4\xc3\xa4 pit\xc3\xa4isi antaa uusia  erityisnime\xc3\xa4, t\xc3\xa4ss\xc3\xa4 tapauksessa katsottiin olevan syyt\xc3\xa4 poiketa, koska asialla on merkityst\xc3\xa4 ihmisten terveyden ja turvallisuuden kannalta. _NEWLINE_Katalin ohella katalyyttisen aktiivisuuden yksikk\xc3\xb6in\xc3\xa4 k\xc3\xa4ytet\xc3\xa4\xc3\xa4n sen etuliitteill\xc3\xa4 muodostettuja kerrannaisyksik\xc3\xb6it\xc3\xa4 kuten muistakin SI-yksik\xc3\xb6ist\xc3\xa4. K\xc3\xa4yt\xc3\xa4nn\xc3\xb6ss\xc3\xa4 yleisimpi\xc3\xa4 ovat millikatal (mkat, tuhannesosa katalia), mikrokatal (\xce\xbckat, miljoonasosa katalia) ja nanokatal (nkat, miljardisosa katalia)._NEWLINE_Katal ei ole reaktionopeuden yksikk\xc3\xb6. Reaktionopeus mitataan konsentraation muutoksena aikayksikk\xc3\xb6\xc3\xa4 kohti, esimerkiksi mooleina litraa kohti sekunnissa. Katalyyttinen aktiivisuus sen sijaan on reaktioon vaikuttavan katalyytin ominaisuus.\n_START_SECTION_\nAlkuper\xc3\xa4\n_START_PARAGRAPH_\nMittayksikk\xc3\xb6 katal on ollut k\xc3\xa4yt\xc3\xb6ss\xc3\xa4 vuodesta 1964, mutta vasta 21. yleinen paino- ja mittakonferenssi vuonna 1999 hyv\xc3\xa4ksyi sen SI-j\xc3\xa4rjestelm\xc3\xa4\xc3\xa4n kuuluvaksi johdannaisyksik\xc3\xb6ksi._NEWLINE_Nimi on muodostettu kreikan kielen sanasta \xce\xba\xce\xb1\xcf\x84\xce\xac\xce\xbb\xcf\x85\xcf\x83\xce\xb9\xcf\x82 (katalysis), joka merkitsee "hajoamista" (engl. "dissolution"), Samaa alkuper\xc3\xa4\xc3\xa4 ovat my\xc3\xb6s samat katalyytti ja katalyysi.'